SK
3.7.2023
Úradný vestník Európskej únie
C 235/51
Žaloba podaná 2. mája 2023 – Zaklady Farmaceutyczne Polpharma/Komisia (Vec T-228/23) (2023/C 235/65) Jazyk konania: angličtina Účastníci konania Žalobkyňa: Zaklady Farmaceutyczne Polpharma S.A. (Starogard Gdański, Poľsko) (v zastúpení: K. Roox, T. De Meese, J. Stuyck, M. Van Nieuwenborgh a N.
Dumont lawyers) Žalovaná: Európska komisia
Návrhy Žalobkyňa navrhuje, aby Všeobecný súd: — vyhlásil jej návrh na zrušenie za prípustný a dôvodný, — zrušil rozhodnutie Komisie obsiahnuté v jej liste zo 17. marca 2023 [ref.
SANTE.DDG1.B.5/AL/mmc (2023) 2915860], ako aj všetky následné rozhodnutia v rozsahu, v akom toto rozhodnutie zachovávajú a/alebo nahrádzajú, vrátane všetkých následných regulačných opatrení, a to v rozsahu, v akom sa týkajú žalobkyne, — uložil Komisii povinnosť nahradiť trovy konania.
Dôvody a hlavné tvrdenia Na podporu svojej žaloby, žalobkyňa uvádza tri žalobné dôvody. 1.
Prvý žalobný dôvod je založený na nedostatku právomoci a zneužití právomoci v uvedenom rozhodnutí Komisie zo 17. marca 2023 (ďalej len „napadnuté rozhodnutie“) o zmene a/alebo zrušení povolenia na uvedenie na trh udeleného žalobkyni. 2.
Druhý žalobný dôvod je založený porušení podstatných formálnych náležitostí, keďže napadnuté rozhodnutie nemá právny základ a porušuje právo žalobkyne byť vypočutá podľa článku 41 Charty základných práv Európskej únie. 3.
Tretí žalobný dôvod je založený na porušení Zmlúv alebo akéhokoľvek právneho predpisu týkajúceho sa ich uplatňovania, pretože — napadnuté rozhodnutie nesprávne uplatnilo právo, keďže Komisia nesprávne posúdila rozsah pôsobnosti rozsudku Súdneho dvora zo 16. marca 2023, Komisia a i./Pharmaceutical Works Polpharma (C-438/21 P až C-440/21 P, EU:C:2023:213), ktorý bol vydaný v kontradiktórnom konaní, a nezohľadnila preskúmanie vykonané Výborom pre lieky na humánne použitie; — napadnuté rozhodnutie porušuje právo na obhajobu a na spravodlivý proces podľa článku 47 Charty základných práv Európskej únie, — napadnuté rozhodnutie porušuje právnu istotu, — napadnuté rozhodnutie porušuje legitímnu dôveru žalobkyne, vrátane jej početných záväzkov voči orgánom verejnej moci, výrobcom, dodávateľom, dopravcom a nemocniciam, pokiaľ ide o predaj a distribúciu generických produktov dimetylfumarátu, ako aj voči pacientom, — napadnuté rozhodnutie porušuje vlastnícke právo stanovené v článku 17 Charty základných práv Európskej únie.